आपकी बेटी आपके पास ग़ुस्से से आती है और कहती है, “मम्मी, आज किसी ने मेरी हेयर स्टाइल की तरफ़ ध्यान ही नहीं दिया.” यह कहती हुई बिना कुछ खाए-पीए अपने कमरे में जाकर रोने लगती है. आप अपने मन में सोचेंगी कि जीवन में इतनी परेशानियां हैं और यह इतनी-सी बात पर परेशान है. यदि आप अपने बीते कल को देखेंगी, तो पाएंगी कि कभी आप भी इसी तरह की छोटी-छोटी बातों पर बेवजह परेशान हो जाया करती थीं. जो प्रॉब्लम आपको बहुत छोटी लगती है, वही उनके लिए इतनी बड़ी होती है कि मानो उनकी दुनिया ही बरबाद हो गई हो. जैसे कामवाली बाई के न आने की ख़बर आपको हिला देती है, पर आपके पति को लगता है, बस, इतनी-सी बात?